
Hola, sóc la mort... Tant de gust!

El clown, performer, director, dramaturg, actor i creador multidisciplinar Guillem Albà va estrenar «Tota aquesta por que ara tinc» dins el Grec'24 al Centre de les Arts Lliures de la Fundació Joan Brossa. L'espectacle —cinc úniques funcions ara a la Sala Atrium—, molt breu, encara no una hora —tenint en compte l'airada de llarga durada que estem vivint— és una mirada a una trajectòria de vint anys d'ofici per la Seca i la Meca des d'un pessimisme realista tintat d'un cert escepticisme. 

Guillem Albà juga amb la sorpresa i, per no riure's només del mort i de qui el vetlla, comença per riure's d'ell mateix i, per extensió, del gremi de les arts escèniques al qual pertany. Humor sa que amb un registre estilístic —càmera negra, micro i taulell de tarima sota el segell propi de la direcció sense fronteres d'Andrea Jiménez— evoluciona cap a una filosofia de l'artista entre la vida i la mort.

En un intent de declamar «Hamlet», si un no mira bé on posa els peus dalt de la tarima, corre el risc de caure d'esquena i propinar-se un nyanyo amb resultat de traumatisme cranioencefàlic que es transforma en un viatge a la línia del no-res entre el ser i el no ser, ni que sempre sigui aquesta la qüestió o el dilema.

Seria injust centrar tot el mèrit interpretatiu d'aquesta peça en només el seu creador i protagonista perquè també hi té un paper important la seva parella de ball, l'actriu Aitana Giralt que, emmascarada amb la calavera i el vestit de la mort —com els mítics comparses de la Dansa de la Mort de Verges— anuncia al clown Guillem que se li acaba el temps.

¿I si el temps s'acaba què és el més urgent? Passar comptes del que has estat i del que has volgut ser. Demostrar que pots sortir de la teva rutina, de la teva etiqueta d'actor i pallasso sense paraules i que també pots anar més enllà. Constatar que has après segons quins tics i gestos propis del gremi. I deixar clar que la vida és curta i l'eternitat no s'acaba mai.

Aitana Giralt es treu i es posa la màscara de la mort com si arribés al nínxol després d'un dia de feina. Exposa l'avinentesa de la seva presència amb aires surrealistes. Desperta un Guillem en estat de xoc. Li posa el cigarret als dits perquè fumi, tot i que ell no hagi fumat mai. El convida a picar de l'amanida del taper amb palets japonesos, tot i que no té gana. Li fa veure que l'ha vingut a veure perquè és la mort. “Hola, sóc la mort!” “Tant de gust!” “El gust és meu”.

Però Guillem Albà i Aitana Giralt —doblet interpretatiu atractiu, descarat i divertit malgrat el clima tenebrós i calaveresc de l'espectacle— deixen amb la mel als llavis els espectadors que potser n'esperen i en voldrien més, després d'una hora de paraula, gest, moviment i una mica de música i tot, a ritme de punk, en una performance que es tanca fent un homenatge als tècnics que fan de claca quan els finals de les obres no són clars i que també recorda que tot té un origen, ni que sigui en el món del clown, després de projectar i escoltar en off unes sentències del recentment malaguanyat Jango Edwards, pare de la criatura o de les criatures que, com Guillem Albà, sense que es posin el nas vermell, són tan clowns com ho era ell.
Andreu Sotorra, Clip de Teatre, 25 febrer 2025.

Escac amb un cavall blanc


Diu Krystian Lupa que un actor mor cada 20 anys. Té la vida d'un cavall. L'intèrpret té una segona oportunitat perquè pot renéixer aportant una nova pàtina desconeguda. El dramàtic pot ser clown; el pallasso, obrir-se a la tragèdia. El showman pot saltar a l'autoficció. I així fins que arribi al descans per anar en bici, baixar a la platja. O, directament, morir. En definitiva, es tracta d'aportar imatges al film d'abans de morir diferents de l'entorn teatral, que són centenars de funcions exposant-se al públic, un cop i un altre. Que fins i tot el personatge de la mort s'acaba avorrint. O això diuen...


Guillem Albà celebra els seus 20 anys de carrera professional (va començar amb 19 anys tocant l'acordió amb els Titzina) fent un salt mortal. Hamlet es preguntava massa coses i tenia angúnia d'aquell paisatge del qual ningú tornava (Àlex Rigola en faria una dramatúrgia ben potent fa uns anys amb «Aquest país no descobert que no deixa tornar de les seves fronteres cap dels seus viatgers»). Albà, amb Aitana Giralt i de la mà d'Andrea Jiménez s'han posat a prova. I entre una calavera, els tics dels actors dramàtics i una certa angúnia a l'abisme (l'univers exigent de la paraula de la trama aristotèlica) no abandona la seva insòlita simpatia, connecta de nou sense el silenci de Trau, Pluja o Calma.

Però tampoc contagia amb la festa com a «Marabunta O Jaleiu». D'«Sketchofrenia», encara li queda aquella necessitat de moure's contínuament (per fer el quadre més còmic)... En aquest joc, Albà demostra que té camp per córrer en l'experimentació. Que sigui dramàtic, còmic o delirant, el que compta és sentir-se viu, en risc, actiu, a dalt de l'escenari. O en tot el que es desenvolupi per captivar l'audiència. No es tracta de competir amb la mort, sinó de jugar-hi sense por.
Jordi Bordes, Recomana, 20 juliol 2024
Abocat al desconegut


Després de 20 anys dedicats majoritàriament a espectacles de comèdia, humor, música, alegria i color, el clown Guillem Albà ha decidit fer un gir         —gairebé copernicà— a la seva carrera, sortir de la seva zona de confort i explorar formats i textures artístiques diferents. Ho ha fet al seu novè espectacle en solitari, una proposta de títol revelador, Tota aquesta por que ara tinc, on s’endinsa en la foscor de la mà de la directora Andrea Jiménez i acompanyat, en escena, per Aitana Giralt.


Potser la millor definició que es pot fer del muntatge és que qualsevol semblança amb el Guillem Albà del passat és poc menys que pura coincidència. Tota aquesta por que ara tinc és un espectacle obscur, íntim i introspectiu on, a partir de l’autoficció, aquest creador escènic es posa en la pell d’un actor de text disposat a interpretar una versió de «Hamlet» quan un infortuni aboca a una trobada cara a cara amb la mort.


Un encontre entre la ficció i la realitat que deslloriga reflexions sobre la vida, l’existència, l’ofici d’actor o la pròpia carrera d’Albà, marcada definitivament per Jango Edwards, un pallasso desaparegut fa tot just un any i a qui l’espectacle i l’intèrpret homenatgen oportunament. Tot plegat, sempre en la penombra i amb un llenguatge escènic que bascula entre el teatre de text convencional, el teatre visual i la performance, una hibridació molt present en la trajectòria d’Andrea Jiménez. El mix, però, no acaba de funcionar i l’exuberància formal contrasta amb una manca de fons important. Tota aquesta por que ara tinc obre moltes portes però no en tanca cap i, al cap i a la fi, un se’n va amb la sensació d’haver vist un espectacle molt ben intencionat però prim, insubstancial, que no porta massa enlloc, amb un protagonista que, tot cal dir-ho, no sembla transitar-hi amb comoditat i amb uns moments performàtics bastant extemporanis.


Només una molt bona factura tècnica (gran il·luminació de Jou Serra), el bon fer d’Aitana Giralt i el moments en què Albà fa d’Albà aconsegueixen insuflar una mica de to a una proposta que, més enllà de palesar la valentia d’aquest creador a l’hora d’abocar-se al desconegut, es queda francament molt curta.

Marc Sabater, Recomana, 21 juliol 2024

La caiguda de Hamlet… del Guillem Albà


“Ser o no ser” de «Hamlet» és sens dubte el monòleg més cèlebre de Shakespeare i qualsevol actor en etapa de formació segur que se l’ha hagut d’aprendre de memòria. La dicció, la gestualització, tota la interpretació d’aquest monòleg ha fet córrer rius de tinta i fins i tot s’ha fet paròdia sobre la manera de representar-ho. «Hamlet» és, doncs, un repte per qualsevol actor, que pot significar un canvi en la seva carrera. I quan un celebra 20 anys als escenaris potser li pot venir de gust un canvi d’aquestes dimensions. Tanmateix, si és Guillem Albà qui puja a un pedestal de metacrilat i es posa a recitar d’entrada aquest monòleg, hom no pot esperar un «Hamlet» convencional. «Tota aquesta por que ara tinc» és una paròdia amable sobre l’ofici d’actuar, però sobretot  és una autoficció sobre l’actor (i no tant el clown) que ha esdevingut Albà al llarg de dues dècades.  Guillem Albà cau del pedestal i s’obre el cap. Tot i que es recupera, i a partir de llavors entrarem en una espècie de llimbs en el qual l’intèrpret estableix un diàleg amb la mort, que no projectarà la pel·lícula de la seva vida en breus segons, però sí que li servirà per fer teràpia i preguntar-se per què s’ha fet actor. La narrativa, però, no explica la vida artística del còmic, sinó que crea una reflexió sobre els desitjos de canvi de l’Albà actor al mateix temps que fa una crítica simpàtica a l’ofici d’actuar. Com ja s’ha representat sovint, la Mort (Aitana Giralt) és aquell personatge que, d’una manera directa o més críptica, serveix per fer revisió de vida als personatges els quals s’encara. En aquest cas, Andrea Jiménez ha donat a la mort una entitat còmica i surrealista (es presenta fumant i menjant sushi i acaba cantant amb ràbia l’himne punk d’X-ray «Oh Bondage, Up Yours!»). La calavera no servirà perquè Hamlet filosofi sobre la idea de la mort, sinó que serà la mateixa mort la qui li faci reflexionar sobre la idea de la vida.


Albà i Jiménez comencen fent befa sobre els tics dels intèrprets i els tòpics per fer un teatre per a joves, però aviat posen el focus en l’autoficció desenvolupant una idea: la necessitat d’Albà de canvi, de sortir de la zona de confort. Curiosament, però, la sensació és que el suposat salt al buit no ha estat tan gran. La idea de recrear un Albà que busca el canvi a través del text, prescindint del mutisme del clown, acaba sent molt menys subversiva.

L’actor de Vilanova i la Geltrú se sent més còmode quan text, silenci i gest dialoguen en equilibri sota un mateix objectiu: fer-nos riure i emocionar-nos. Curiosament, però, hi ha un moment en què sembla que l’obra anirà per un altre camí: una sèrie de veus externes parlen d’ell, s'hi dirigeixen. La primera veu és la del traspassat Jango Edwards, mentor d’Albà. La presència fantasmal d’Edwards és emocionant, un bonic homenatge que es queda aquí i que no s’allarga. De fet, el testimoni encoratjador del clown americà es contraresta amb dos altres testimonis auditius que l’aconsellen de frenar i prendre’s un descans abans que passi alguna desgràcia. Massa tard.


La peça, d’una durada d’una hora, és divertida i aquest és probablement l’objectiu, més que donar un punt de gir en la carrera del còmic. Queda la sensació que l’autoficció a les portes de la mort podria ser més sagnant sobre ell mateix o sobre les misèries d’una feina precària, que exigeix un compromís físic i emocional molt alt. Compta, però amb la correcta actuació d’un encotillat Guillem Albà i d’una bona i enèrgica actriu, Aitana Giralt, que li acaba guanyant el combat escènic. La Mort sempre guanya. La caiguda d’Albà no té la brillantor de l’«Amlet» de Jordi Oriol. El joc és diferent. Aquí sols és una excusa. Potser s’hauria pogut dialogar més amb el danès i les reflexions que suscita la seva història. Si s’atrevís, podria celebrar el seu funeral i buscar encara més l’humor més punk, aquell que segur que el seu mestre li va saber inculcar.

Martí Figueras, Núvol, 1 agost 2024

